Рецензија рукописа

ДИДАКТИКА ФРАНЦУСКОГ КАО СТРАНОГ ЈЕЗИКА У СРБИЈИ

Истраживања на почетку 21. Века

Аутора Биљане Стикић и Ивана Јовановића

Одлуком Наставно-научног већа Филозофског факултета Универзитета у Нишу припала ми је част да рецензирам рукопис ДИДАКТИКА ФРАНЦУСКОГ КАО СТРАНОГ ЈЕЗИКА У СРБИЈИ Истраживања на почетку 21. века, аутора Биљане Стикић и Ивана Јовановића.

Рукопис има 370 страница и подељен је у пет делова. Првом делу претходи Предговор, док се на крају налази Библиографија.

У Предговору су изнета досадашња истраживања у домену дидактике француског као страног језика. Аутори дају кратак преглед досадашњег научног истраживања на ту тему.

У Првом делу побројане су истакнуте области истраживања које подразумевају наставу француског као страног језика од најмлађег узраста, наставу француског као језика струке, наставу француског на универзитетском нивоу, итд. Посебно су проучавани документи за рад у дијахронијској оси. Тако уочавамо да се у уџбеницима француског као страног језика који су штампани пре Великог рата и у периоду између два рата велики део ослања на аутентичне књижевне текстове класичних аутора: Корнеја, Расина, Игоа, Шатобријана, итд.

Временом се структура уџбеника мења, класични писци замењени су савременим ауторима. Истовремено видимо и велики уплив уџбеника који Французи пишу за свој језик који се у другим земљама учи као страни.

То подразумева не само ослањање на књижевне текстове, већ се укључују и граматика, која је се изучава непосредном, али лингвистичком методом, а укључује се и прагматички и структуралистички метод.

Други део, под називом ПРОШИРЕНА БИБЛИОГРАФИЈА УЏБЕНИКА, ПРИРУЧНИКА И МОНОГРАФСКИХ ПУБЛИКАЦИЈА ПОЈЕДИНАЧНИХ АУТОРА У ОБЛАСТИ ДИДАКТИКЕ ФСЈ 2001‒2022набраја десет наслова савремених приручника, монографија и уџбеника који се баве овом тематиком.

У Трећем делу наведена је библиографија објављених чланака из области дидактике и методике француског као страног језика и као страног језика у функцији струке. Библиографија је дата у проширеним облику и са прегледом садржаја, резимеа и кључних речи. Није занемарена ни временска димензија: најпре је дат осврт на чланке написане од 2001 до 2010, а затим од 2011 до 2022, на основу чега се може пратити развој дидактике и методике као језичке дисциплине.

Након података о ауторима следи Четврти део, у коме се налазе Индекс појмова и индекс личних имена.

Интересантан је Пети део у коме се налази списак одбрањених докторских, магистарских и мастер радова који обрађују ову тему.

Рукопис представља опширно прокоментарисану библиографију која дотиче не само дидактику, већ и методику француског језика; представља и базу података у којој се могу пронаћи чланци и студије написане за ову тему. Веома је користан не само за предаваче француског као страног језика, већ и за предаваче француског језика струке. Такође, користан је и за предаваче у основним школама и вртићима, будући да предлаже низ занимљивих игара који најмлађе могу подстаћи да уз игру и забаву науче француски. Најзад, корисно је представљање француске културе и цивилизације кроз различите књижевне текстове, које може бити помоћ наставницима и велики подстрек студентима који се интересују за дидактику и методику француског језика.

На основу свега изложеног, са задовољством предлажем штампање рукописа ДИДАКТИКА ФРАНЦУСКОГ КАО СТРАНОГ ЈЕЗИКА У СРБИЈИ Истраживања на почетку 21. века, аутора Биљане Стикић и Ивана Јовановића.

У Нишу, Доц. др Ивана Миљковић

23.4.20023,

